CELEX: 62014CN0550
Language: el
Date: 2014-11-28 00:00:00
Title: Υπόθεση C-550/14: Αίτηση προδικαστικής αποφάσεως την οποία υπέβαλε το Østre Landsret (Δανία) στις 28 Νοεμβρίου 2014 , Envirotec Denmark ApS κατά Skatteministeriet

16.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 56/9
            
         Αίτηση προδικαστικής αποφάσεως την οποία υπέβαλε το Østre Landsret (Δανία) στις 28 Νοεμβρίου 2014, Envirotec Denmark ApS κατά Skatteministeriet
   (Υπόθεση C-550/14)
   (2015/C 056/11)
   Γλώσσα διαδικασίας: η δανική
   
      Αιτούν δικαστήριο
   
   Østre Landsret
   
      Διάδικοι στην υπόθεση της κύριας δίκης
   
   
      Εκκαλούσα: Envirotec Denmark ApS
   
      Εφεσίβλητο: Skatteministeriet
   
      Προδικαστικό ερώτημα
   
   Εμπίπτουν οι ράβδοι που αποτελούνται από ένα ανομοιογενές, ακατέργαστο κράμα διαφόρων υπολειμμάτων χρυσοφόρων μεταλλικών αντικειμένων στην έννοια «χρυσός με τη μορφή πρώτης ύλης ή ημικατεργασμένου προϊόντος», κατά το άρθρο 198, παράγραφος 2, της οδηγίας περί ΦΠΑ (1);
   Είναι δεδομένο ότι οι ράβδοι αποτελούνται από ένα ανομοιογενές, ακατέργαστο κράμα διαφόρων υπολειμμάτων χρυσοφόρων μεταλλικών αντικειμένων, ενώ μπορεί να περιέχουν, εκτός από χρυσό, και οργανική ύλη, όπως δόντια, καουτσούκ, PVC, καθώς και μέταλλα/πρώτες ύλες, όπως χαλκό, κασσίτερο, νικέλιο, αμάλγαμα, υπολείμματα από μπαταρίες που περιέχουν υδράργυρο και μόλυβδο, όπως και διάφορες τοξικές ουσίες κ.λπ. Κατά συνέπεια, η ράβδος δεν αποτελεί χρυσοφόρο προϊόν το οποίο κατόπιν επεξεργασίας δίνει απευθείας το τελικό προϊόν. Αντιθέτως, η ράβδος αποτελεί ένα επεξεργασμένο προϊόν (ένα κράμα), το οποίο –ως ενδιάμεσο στάδιο– δημιουργείται με σκοπό την εξαγωγή του χρυσού που περιέχει. Οι ράβδοι έχουν υψηλή περιεκτικότητα χρυσού, κατά μέσο όρο μεταξύ 500 και 600 χιλιοστών, και, άρα, σημαντικά ανώτερη των 325 χιλιοστών. Μετά την εξαγωγή του, ο χρυσός που περιέχεται στις ράβδους πρόκειται να χρησιμοποιηθεί για την κατασκευή χρυσών και επίχρυσων αντικειμένων.
   Στο πλαίσιο της απαντήσεως στο ανωτέρω ερώτημα, πρέπει επίσης να θεωρηθεί ως δεδομένο το γεγονός ότι οι ράβδοι δεν μπορούν να αποτελέσουν καθαυτές συστατικά άλλων προϊόντων, δεδομένου ότι θα πρέπει πρώτα να υποστούν επεξεργασία κατά την οποία γίνεται διαχωρισμός των μετάλλων, ενώ τα μη μεταλλικά στοιχεία και οι επικίνδυνες ουσίες κ.λπ. ρευστοποιούνται/αποβάλλονται.
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).